Diari Oficial de la Generalitat Valenciana


Sumari del DOGV 7112, del 17-09-2013 (2013/8824)

RESOLUCIÓ d'11 de juliol de 2013, de la Direcció General d'Energia per la qual s'atorga a Red Eléctrica de España, SAU autorització administrativa prèvia per a la modificació de la repotenciació (de 132 kV a 220 kV) autoritzada per este mateix òrgan el 29 de desembre de 2010 de la línia elèctrica d'alta tensió aèria-subterrània, doble circuit, conductor dúplex, ST Vilanova - ST Gandia, amb entrada/eixida en la ST Valldigna, en els trams d'entrada a les subestacions elèctriques ST Vilanova i ST Gandia, s'aprova l'annex de modificació del projecte d'execució aprovat en la dita resolució i es declara, en concret, la utilitat pública dels nous trams de la instal·lació modificada. [Expedient ATLINE/2011/420/46.] [2013/8824]
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7112

Data del DOGV
:   17-09-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/8824


Data del document
:   11-07-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * empresa privada

RESOLUCIÓ d'11 de juliol de 2013, de la Direcció General d'Energia per la qual s'atorga a Red Eléctrica de España, SAU autorització administrativa prèvia per a la modificació de la repotenciació (de 132 kV a 220 kV) autoritzada per este mateix òrgan el 29 de desembre de 2010 [expedient ATLINE/2009/168/46] de la línia elèctrica d'alta tensió aèria-subterrània, doble circuit, conductor dúplex, ST Vilanova - ST Gandia, amb entrada/eixida en la ST Valldigna, en els trams d'entrada a les subestacions elèctriques ST Vilanova i ST Gandia, s'aprova l'annex de modificació del projecte d'execució aprovat en la dita resolució i es declara, en concret, la utilitat pública dels nous trams de la instal·lació modificada. [Expedient ATLINE/2011/420/46.]  
 [2013/8824]  
Antecedents de fet  
Amb data 26 d'octubre de 2011, Red Eléctrica de España, SAU (d'ara en avant, també REE), a través de representant degudament acreditat, va presentar davant del Servici Territorial d'Energia de València sol·licitud normalitzada de:  
- autorització administrativa per a la modificació de la repotenciació de 132 kV a 220 kV de la línia elèctrica, doble circuit, entre la ST Vilanova - ST Gandia, amb entrada/eixida en la ST Valldigna;  
- aprovació de l'annex de modificació del projecte tècnic d'execució corresponent a l'autorització sol·licitada, i  
- la declaració d'utilitat pública, en concret, de la part d'instal·lació elèctrica la modificació de la qual es pretén.  
Juntament amb l'escrit de presentació d'estes peticions s'adjunta la documentació següent:  
- Annex de modificació del projecte tècnic aprovat per mitjà de la Resolució de 29 de de desembre de 2010, de la Direcció General d'Energia, en què s'inclou:  
a) Separates per a l'obtenció del condicionat tècnic de:  
Ajuntament de Villanueva de Castellón.  
Ajuntament de Gandia.  
Confederació Hidrogràfica del Xúquer.  
Iberdrola Distribución Eléctrica, SAU.  
Red Eléctrica de España, SAU, inclús sent el promotor mateix de la instal·lació.   
b) Relació concreta i individualitzada de béns i drets que es consideren d'expropiació necessària com a conseqüència de la modificació.  
c) plec de normes de seguretat en prevenció d'incendis forestals, com a part del plec de condicions tècniques de l'annex al projecte.  
- Documentació adjunta a l'annex de modificació del projecte tècnic aprovat:  
a) Estudi d'accessos.  
b) Estudi de gestió de residus de construcció i demolició.  
c) Document comprensiu del projecte d'execució, en tres exemplars, per a la remissió a la Direcció General de Política Energètica del llavors Ministeri d'Indústria, Comerç i Turisme, a l'efecte de l'evacuació de l'informe preceptiu previst en legislació vigent.  
- Declaració responsable de 13 d'octubre de 2011, subscrita pel tècnic titulat competent autor de l'annex de modificació del de 15, projecte tècnic actualment aprovat.  
- Còpia de la resolució, d'abril de 2011, de la Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, complementària de la resolució d'este mateix òrgan de 30 de juny de 2009, en què es determina la no-necessitat de sotmetre la modificació sol·licitada al procediment d'avaluació d'impacte ambiental.   
Amb data 19 de desembre de 2011, la sol·licitant va acreditar en l'expedient l'abonament de les taxes administratives corresponents al tràmit instat.  
El procediment administratiu corresponent a estes sol·licituds ha sigut tramitat amb l'expedient de referència ATLINE/2011/420/46, incoat pel Servici Territorial d'Energia de València a este efecte.  
La línia elèctrica que se sol·licita modificar va obtindre autorització de repotenciació, des d'una tensió de distribució (132 kV) a una altra de transport (220 kV), per la Resolució de 29 de desembre de 2010, de la Direcció General d'Energia, per la qual s'atorga autorització administrativa a Red Eléctrica de España, SAU per a la repotenciació de la línia elèctrica de transport a 220 kV, de la línia elèctrica a 132 kV, doble circuit, dúplex, ST Vilanova - ST Gandia, amb línia entrada/eixida a la nova ST Valldigna [expedient ATLINE/2009/168/46], resolució que va incloure l'aprovació del projecte tècnic d'execució i la declaració d'utilitat pública, en concret, de la instal·lació, la qual va ser publicada en el Diari Oficial de la Comunitat Valenciana del 31 de gener de 2011 (DOCV 6449).  
Les sol·licituds d'autorització administrativa de modificació de la instal·lació i de reconeixement, en concret, de la seua utilitat pública han sigut objecte d'informació pública durant el termini de vint dies en:  
- el Diari Oficial de la Comunitat Valenciana del 18 d'abril de 2012 (DOCV 6756),  
- el Butlletí Oficial de la Província de València del 15 de maig de 2012 (BOPV 115),   
- el periòdic Las Provincias del 7 de maig de 2012.  
El Servici Territorial d'Energia de València va remetre als ajuntaments de Gandia i de Villanueva de Castellón, per a la seua exposició en el tauler d'anuncis, la sol·licitud de reconeixement, en concret, d'utilitat pública de la instal·lació, juntament amb la relació concreta i individualitzada dels béns i drets afectats pel procediment d'expropiació forçosa del ple domini o per a la imposició de servitud de pas d'energia elèctrica, als quals es va requerir, una vegada finalitzat el període de publicitat, que li remeteren diligència acreditativa de l'exposició. Consten en l'expedient diligències de les corporacions locals esmentades de 25 d'abril i de 7 de maig de 2012, respectivament.  
  
D'acord amb la documentació que hi ha en l'expedient no s'han presentat al·legacions.  
Conforme al procediment reglamentàriament establit, a fi que, en el termini de vint dies, presentaren la seua conformitat o oposició a l'autorització sol·licitada i emeteren, si era procedent, els condicionats tècnics oportuns a l'annex de modificació del projecte tècnic de la instal·lació, es va remetre separata d'este, referida a la part corresponent de la instal·lació, a les administracions, organismes i empreses de servici públic o d'interés general següents, els béns o drets dels quals a càrrec seu puguen ser afectats per l'autorització, amb el resultat que, en síntesi, es detalla:  
- Ajuntament de Villanueva de Castellón. No consta resposta en l'expedient, a pesar de la reiteració practicada per l'òrgan instructor.  
  
- Ajuntament de Gandia. Per mitjà de la Resolució de 27 de juliol de 2012, del regidor titular de l'Àrea d'Arquitectura, Urbanisme i Habitatge, es proposa una alternativa tècnica al traçat projectat que consistix, bàsicament, en dos accions:   
a) deixar el suport número 118 existent per a realitzar únicament funcions d'entroncament de pas de la línia aèria, doble circuit, de 220 kV, que ve de la ST Vilanova a subterrani, i accedir, com està projectat, en esta configuració soterrada a la ST Gandia;   
b) que la línia aèria, doble circuit, de 132 kV, procedent de la ST Oliva, que també se suporta actualment en el suport número 118 esmentat, siga soterrada al seu pas per la zona urbana (polígon industrial Alcodar), amb traçat pels vials existents fins a la ST Gandia, substituint un suport existent per un de nou de fi de línia i pas d'aerosubterrani en la zona dotacional disposada per al pas de línies d'aèries a soterrades, en les proximitats de la zona ferroviària d'ADIF, i evitant amb tot això la instal·lació del nou suport número 117N, inclòs en la modificació sol·licitada.  
Una vegada traslladat el condicionat de l'Ajuntament de Gandia a REE, per mitjà d'un escrit de 7 de setembre de 2012, esta al·lega que la instal·lació va obtindre resolució, de 15 d'abril de 2011, de l'òrgan ambiental en què es declarava que la modificació instada no requerix nova avaluació d'impacte ambiental, que la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, en els seus articles 73 a 75, establix que les instal·lacions de transport de 220 kV que siguen declarades d'utilitat pública en concret, com en este procediment, prevaldran sobre qualsevol instrument de planificació o ordenació territorial o urbanística, i que les entitats locals han d'incorporar en els seus instruments d'ordenació les rectificacions imprescindibles per a acomodar les seues determinacions de les infraestructures elèctriques. D'altra banda, no construir el suport 117N, deixant que el suport existent 118 suporte la xarxa actual en servici, i la línia que es pretén modificar, és inviable perquè suposaria deixar sense alimentació, totalment, la ST Gandia durant un període d'unes dos setmanes, per a disposar de descàrrecs de tots els circuits que confluïxen en el suport esmentat, i realitzar el muntatge dels terminals i les autovàlvules del suport de transició aerosubterrani projectat. Quant al soterrament de les línies de 132 kV, en el polígon industrial Alcodar, haurà de sol·licitar-se a Iberdrola Distribución Eléctrica, SAU, ja que són de titularitat seua, no de REE, i recordar el que preveu la Llei 54/1997, de 27 de novembre, del Sector Elèctric, i el Reial Decret 1955/2000, d'1 de desembre, concretament en l'article 154 i següents d'este, on s'establix la sol·licitud de variacions de línies existents com a conseqüència de plans i projectes aprovats per l'Administració.   
Per mitjà d'un escrit d'11 d'octubre de 2012, de l'òrgan instructor, es van remetre a l'Ajuntament de Gandia les objeccions realitzades per REE, es donava el termini de 10 dies establit en la regulació perquè realitzara les seues al·legacions i se l'informava que passat el termini s'entendria la conformitat amb la contestació evacuada per REE al seu condicionat. En l'expedient no hi ha resposta de la corporació esmentada a l'escrit.  
- Confederació Hidrogràfica del Xúquer, del Ministeri d'Agricultura, Alimentació i Medi Ambient. D'acord amb l'informe de 23 de juliol de 2012, este organisme informa que no és necessària autorització administrativa seua perquè l'encreuament de la instal·lació interessada es realitza sobre un ramal de la séquia de reg Escalona, la qual no té la condició de llit públic.  
- Iberdrola Distribución Eléctrica, SAU. Amb data 28 de març de 2012, va donar conformitat al condicionat remés. Remés este a REE, consta en l'expedient un escrit de 28 de juny de 2012 amb la seua acceptació.  
- Red Eléctrica de España, SAU. Encara que es tracta del mateix promotor d'este procediment, se li va remetre separata conforme a la documentació presentada pel sol·licitant i no consta resposta en l'expedient; l'òrgan instructor la va reiterar.  
D'acord amb el que preveu l'article 75.1 de la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, per mitjà d'un escrit de data 28 de febrer de 2012, en el si del procediment d'autorització administrativa regulat pel Decret 88/2005, de 29 d'abril, el Servici Territorial d'Energia de València va sol·licitar als ajuntaments de Villanueva de Castellón i de Gandia informe a fi de demanar les al·legacions que siguen procedents sobre l'adaptació de la instal·lació elèctrica objecte d'este procediment al planejament urbanístic que hi siga aplicable. En l'expedient:  
- No consta l'emissió de l'informe esmentat per l'Ajuntament de Villanueva de Castellón, per la qual cosa, atés que ha transcorregut en el termini d'un mes, s'entén evacuat en sentit favorable.  
- Consta la Resolució de 27 de juliol de 2012 mencionada, del regidor titular de l'Àrea d'Arquitectura, Urbanisme i Habitatge de l'Ajuntament de Gandia, amb la qual es va remetre el condicionat tècnic al projecte, en què es reproduïx la part dels articles 147.5 i 162.2 del PGOU de Gandia en què es fa referència a instal·lacions elèctriques de mitjana i alta tensió, sense que en estos preceptes s'establisca limitació o incompatibilitat legal del planejament urbanístic amb la instal·lació interessada en este procediment.  
Consten en l'expedient còpies dels pronunciaments següents de l'autoritat ambiental competent en relació amb la Resolució de 29 de desembre de 2010, de la Direcció General d'Energia, per la qual s'atorga autorització administrativa a Red Eléctrica de España, SAU, per a la repotenciació de la línia elèctrica de transport a 220 kV, de la línia elèctrica a 132 kV, doble circuit, dúplex, ST Vilanova - ST Gandia, amb línia entrada/eixida a la nova ST Valldigna:  
- Resolució de 15 d'abril de 2011, de la Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, per la qual es considera que la modificació d'esta línia consistent en la instal·lació d'un nou suport número 117A (també denominat 117N en la documentació) aerosubterrani per a realitzar l'entrada en la ST Gandia, no té efectes significatius sobre el medi ambient i no requerix l'avaluació d'impacte ambiental prèvia.   
- Resolució de 10 de novembre de 2011, de la Direcció General d'Avaluació Ambiental i Territorial, de la Conselleria d'Infraestructura, Territori i Medi Ambient, en la qual, igualment, es considera que la substitució dels suports 1, 1 bis (en l'interior de la parcel·la de la subestació ST Vilanova) i 2 per altres de similars i pròxims a estos en la línia no té efectes significatius sobre el medi ambient i no requerix l'avaluació d'impacte ambiental prèvia.  
En ambdós, l'òrgan ambiental esmentat considera que es tracta de modificacions d'escassa envergadura que no porten associades una generació de residus o emissions ni utilització de recursos naturals (aigua, sòl, etc.) significatius i que no afectaran àrees d'especial protecció, i que en tot cas els impactes potencials són d'escassa magnitud i extensió, a més de reversibles.  
Estes dos resolucions es van dictar amb caràcter complementari de la resolució original de 30 de juny de 2009, de la directora general de Gestió del Medi Natural, en què, igualment, es va concloure que el projecte per a la repotenciació de 132 kV a 220 kV de la línia entre la ST Vilanova - ST Gandia, amb entrada en la ST Valldigna, no tenia efectes significatius sobre el medi i no requeria l'avaluació d'impacte ambiental prèvia.  
Els tres pronunciaments ambientals anteriors es van emetre sense perjuí de les autoritzacions que fóra procedent obtindre d'altres organismes, de conformitat amb la normativa sectorial que hi siga aplicable i del condicionat establit per ells, emparant, en definitiva, des de la perspectiva mediambiental, les modificacions tècniques i constructives interessades en este procediment.  
Encara que es tracta d'una modificació d'una instal·lació ja autoritzada, als efectes de l'article 36.3 de la Llei 54/1997, de 27 de novembre, i l'article 114 del Reial Decret 1955/2000, d'1 de desembre, per mitjà d'un escrit de 28 de març de 2012 esta direcció general va remetre sol·licitud, juntament amb la documentació oportuna, d'informe a la Direcció General de Política Energètica i Mines del Ministeri d'Indústria, Energia i Turisme, en relació amb l'annex al projecte d'execució per a la modificació de la repotenciació a 220 kV de la línia aèria 132 kV, doble circuit, ST Vilanova - ST Gandia, amb entrada i eixida en la ST Valldigna, sense que s'haja obtingut resposta en el termini establit reglamentàriament. Després d'esta sol·licitud d'informe, el centre directiu esmentat de l'Administració General de l'Estat sí que hi ha remés resposta a tots els informes sol·licitats des d'esta comunitat autònoma en què comunicava la suspensió de l'informe, per aplicació de l'article 10.3 del Reial Decret Llei 13/2012, de 30 de març, pel qual es traslladen directives en matèria de mercats interiors d'electricitat i gas i en matèria de comunicacions electròniques, i pel qual s'adopten mesures per a la correcció de les desviacions per desajustos entre els costos i ingressos dels sectors elèctric i gasista, o emetia informe desfavorable sobre les instal·lacions no previstes en la planificació vigent.  
  
Des del punt de vista energètic, de la seguretat del subministrament i de la qualitat del servici, la necessitat de la repotenciació de la instal·lació va quedar degudament motivada en la part expositiva de la Resolució de 29 de desembre de 2010 mencionada d'este centre directiu, per la qual es va autoritzar el pas de 132 kV a 220 kV en tractar-se d'una actuació aprovada per mitjà de l'Acord de 30 de maig de 2008, del Consell de Ministres, i recollida en el document «Planificación de los sectores de electricidad y gas 2008-2016. Desarrollo de las redes de transporte. Mayo 2008».   
Quant a la necessitat de la modificació puntual objecte d'este procediment té una doble justificació: per una banda, tecnicoconstructiva (la referent al tram d'entrada en la subestació transformadora ST Vilanova), i d'una altra, d'explotació de la xarxa (la que afecta la part de línia que arriba a la subestació ST Gandia). Concretament:  
  
- L'entrada a la ST Vilanova ha de ser modificada com a conseqüència de la variació en la implantació en el parc de 220 kV de la subestació, objecte d'un altre projecte, i afectar la ubicació del seu pòrtic i els suports número 1 i número 1 bis (els quals es troben dins del terreny, delimitat perimetralment, de la subestació), que seran substituïts i desplaçats lleugerament de la seua posició actual, i el suport pòrtic número 2 (situat fora del terreny d'esta subestació), que serà, igualment, substituït i desplaçat lleugerament en relació amb la seua ubicació actual.   
  
Amb este canvi es permetrà, a més, l'encreuament amb una línia existent de 220 kV (entre les subestacions transformadores ST Catadau - ST Sant Vicent, amb entrada/eixida en la ST Xixona), titularitat de REE, i girar en direcció als nous pòrtics.   
- La modificació a l'entrada de la ST Gandia (subestació essencial per al subministrament d'esta població, que presenta un creixement sostingut de la demanda en els últims anys, amb importants graus de càrrega en època estival) es requerix que la connexió a esta, prevista en subterrani en l'autorització d'esta direcció general de 29 de desembre de 2010, es realitze des d'un nou suport, numerat com a 117N, atés que la solució actualment autoritzada des del suport número 118 actual implicaria deixar fora de servici durant almenys dos setmanes no sols el doble circuit de la línia objecte d'este procediment, sinó que afectaria també els circuits que connecten la ST Gandia amb la ST Oliva que també se suporten en l'actualitat en el suport número 118. Amb la instal·lació del nou suport número 117N, en la proximitat (uns 50 m al sud-oest) del suport 118, es fa la transició dels dos circuits del projecte d'aeri a subterrani, sense modificar de forma important el traçat inicial i sense afectar sensiblement el servici que es presta en l'actualitat.   
  
D'altra banda, l'entrada d'esta línia en subterrani a la ST Gandia es modifica igualment, i en esta configuració discorre durant 188,17 metres, on finalitzarà en els terminals GIS del nou edifici de la subestació i s'executarà, abans de l'entrada en la ST Gandia, una cambra d'entroncaments passada (sense cap actuació en el seu interior), de simple circuit, per a un dels dos circuits de la línia, a fi de poder realitzar una futura unió en el seu interior d'un dels dos circuits de la present línia ST Vilanova - ST Gandia, amb entrada/eixida en la ST Valldigna amb un nou circuit provinent de la ST Sancho Llop. La modificació d'este tram subterrani de la línia té com a causa la ubicació del nou edifici GIS en 220 kV, comprés en la Resolució de 9 de desembre de 2010, de la Direcció General d'Energia, per la qual s'atorga a Red Eléctrica de España, SAU, autorització administrativa per a la modificació de la subestació transformadora de 220/132/20/11 kV denominada ST Gandia ubicada al terme municipal de Gandia, en la part de xarxa de transport d'energia elèctrica, s'aprova el projecte tècnic d'execució i es declara, en concret, la seua utilitat pública, (DOCV 6441, 19.01.2011), autorització que va ser objecte d'informe favorable, de data 22 de novembre de 2010, per la Direcció General de Política Energètica i Mines del llavors Ministeri d'Indústria, Turisme i Comerç.  
  
Ja que este procediment es referix a una modificació tecnicoconstructiva de la instal·lació, és procedent entendre que esta no generarà incidències negatives en el sistema, per remissió a l'informe favorable vigent, de 17 de setembre de 2010, de la Direcció General de Política Energètica i Mines del llavors Ministeri d'Indústria, Turisme i Comerç, en què, entre altres aspectes, ja es van avaluar les possibles afeccions de la instal·lació als plans de desenrotllament de la xarxa i a la gestió tècnica del sistema en el si del procediment d'autorització de la repotenciació de 132 kV a 220 kV que va culminar en l'autorització administrativa d'esta Direcció General d'Energia de 29 de desembre de 2010.   
  
La modificació sol·licitada, documentada a través d'un annex al projecte original, cal adjectivar-la de puntual en la mesura que suposa una variació del 2,83 per cent respecte a la longitud total (1.156,98 metres d'un total de 40.890 metres), autoritzada en la Resolució de 29 de desembre de 2010, d'este òrgan directiu, que afectava el 2,65 per cent de la part aèria (968,81 metres d'un total de 36.136 metres) i el 3,96 per cent de la subterrània (188,17 metres d'un total de 4.754 metres). Concretament, i d'acord amb la documentació tècnica que va servir de base per a l'atorgament de l'autorització administrativa d'este centre directiu el 29 de desembre de 2010 i la presentada amb motiu del present procediment, l'increment total efectiu en la longitud de la línia modificada respecte a l'autoritzada serà del +0,386 per cent (158,17 metres), repartits entre la part aèria amb una variació del +0,019 per cent (7 metres) respecte al tram en esta configuració i la subterrània amb una variació del +3,18 per cent (151,17 metres) en relació amb la longitud del tram autoritzat actualment en forma de cable. L'increment de la longitud subterrània de la línia a l'arribada a la ST Gandia té com a causa que en el projecte de la línia, en què es va basar l'autorització administrativa d'esta direcció general de 29 de desembre de 2010, es va considerar només la longitud de la línia fins al límit de la parcel·la de la subestació ST Gandia, sense que tampoc s'incloguera este tram en la documentació per la qual es va autoritzar la modificació d'esta per la Resolució de 9 de desembre de 2010 mencionada, a pesar que les dos resolucions van disposar d'informe favorable de la Direcció General de Política Energètica i Mines, per la qual cosa és necessària la inclusió del tram esmentat i així dotar de la continuïtat elèctrica lògica i imprescindible estes dos instal·lacions per a la seua integració en el sistema elèctric general, tram sense el qual els actes administratius mencionats no tindrien virtualitat en la pràctica i coherència mútua, a més que s'impossibilitaria aconseguir la finalitat per a la qual van ser dictats.  
  
L'execució de la modificació sol·licitada es considera essencial perquè afecta la posada en servici d'una línia de transport planificada, amb informe inicial de la Direcció General de Política Energètica i Mines de 17 de setembre de 2010 favorable, amb una solució que va ser plantejada sobre la traça d'una línia existent de 132 kV, que elevava la seua capacitat de transport per increment de la tensió nominal a 220 kV davant de la dificultat de crear nous corredors per raons d'índole territorial i mediambiental i constituïa un dels eixos elèctrics principals per a l'alimentació de la zona costanera del sud de la província de València. A més, en la planificació energètica vigent la instal·lació la modificació de la qual se sol·licita està classificada com a actuació de tipus A, que són aquelles que estan aprovades sense cap tipus de condicionant i que tenen com a motivació tant el mallat de la xarxa de transport com el suport a la distribució, i la seua funció elèctrica de tipus estructural. Encara que en esta planificació no consta la configuració mixta (aèria-subterrània) de la línia, esta ja va rebre informe favorable de la Direcció General de Política Energètica i Mines el 17 de setembre de 2010 amb esta configuració.  
Consta en l'expedient informe favorable de data 2 de novembre de 2012, del Servici Territorial d'Energia de València, òrgan encarregat de la instrucció de l'expedient.  
Consta en l'expedient proposta, de data 9 de juliol de 2013, de resolució favorable al present procediment de la Subdirecció General d'Energia i Mines adscrita a este centre directiu.  
  
Fonaments de dret  
La instrucció i resolució d'este procediment administratiu correspon a la Generalitat, ja que la instal·lació elèctrica objecte del procediment està radicada íntegrament en territori de la Comunitat Valenciana i no estar enquadrada en les previstes en l'article 3.2a de la Llei 54/1997, de 27 de novembre, del Sector Elèctric, que són competència de l'Administració General de l'Estat.  
D'acord amb el que disposa l'article 4.1a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 18 del Decret 188/2012, de 21 de desembre, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, correspon a la Direcció General d'Energia d'este departament la resolució d'este procediment.  
  
D'acord amb l'article 35.1 de la Llei 54/1997, de 27 de novembre, la instal·lació elèctrica objecte de sol·licitud constituïx part de la xarxa de transport secundari.  
D'acord amb el que disposa l'article 36.2 de la Llei 54/1997, de 27 de novembre, del Sector Elèctric, l'article 121 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica i l'article 8 del Decret 88/2005, de 29 d'abril, sense perjuí de l'exempció que preveu este últim per a les empreses que exercisquen l'activitat de transport, els sol·licitants d'autoritzacions d'instal·lacions de transport d'energia elèctrica han d'acreditar la seua capacitat legal, tècnica i economicofinancera exigible per a la realització de cada un dels projectes que presenten. Atés que este procediment es referix a una modificació d'una instal·lació ja autoritzada, és procedent considerar que Red Eléctrica de España, SAU disposa de les capacitats exigibles per a promoure este projecte.  
  
D'acord amb l'article 36.1 de la Llei 54/1997, de 27 de novembre, i l'article 7.1a del Decret 88/2005, de 29 d'abril, la modificació d'instal·lacions elèctriques que pertanyen a la xarxa de transport requerix autorització administrativa prèvia, excepte quan la modificació tinga la consideració de no important segons el que preveu l'article 13 del Decret 88/2005 esmentat, de 29 d'abril.  
D'acord amb l'article 7.1b del Decret 88/2005, de 29 d'abril, el projecte d'execució de la modificació d'instal·lacions de la xarxa de transport necessita aprovació administrativa, excepte quan la modificació tinga la consideració de no important segons el que preveu el segon paràgraf de l'article 13 del Decret 88/2005 mencionat, de 29 d'abril.  
  
D'acord amb l'article 52 de la Llei 54/1997, de 27 de novembre, les instal·lacions de transport d'energia elèctrica es declaren, amb caràcter general, d'utilitat pública, als efectes d'expropiació forçosa dels béns i drets necessaris per al seu establiment i de la imposició i l'exercici de la servitud de pas. Conforme a l'article 53.1 d'esta norma legal, les empreses interessades poden sol·licitar el reconeixement, en concret, de la utilitat pública de les seues instal·lacions, i per a això han d'incloure una relació concreta i individualitzada dels béns o drets que consideren de necessària expropiació.  
D'acord amb l'article 36.3 de la Llei 54/1997, de 27 de novembre, l'article 114 del Reial Decret 1955/2000, d'1 de desembre, i l'article 9.6 del Decret 88/2005, de 29 d'abril, l'autorització d'instal·lacions de transport requerix la sol·licitud d'informe previ a l'Administració General de l'Estat (actualment, a la Direcció General de Política Energètica i Mines del Ministeri d'Indústria, Energia i Turisme), en què esta consignarà les possibles afeccions de la instal·lació projectada als plans de desenrotllament de la xarxa, a la gestió tècnica del sistema i al règim econòmic regulats en la llei esmentada. Este informe haurà de tindre's en compte en l'atorgament de l'autorització.  
D'acord amb el que preveu l'article 114 del Reial Decret 1955/2000, d'1 de desembre, i l'article 9.6 del Decret 88/2005, de 29 d'abril, si una vegada sol·licitat l'informe per a l'autorització d'instal·lacions de transport secundari a la Direcció General de Política Energètica i Mines transcorre el termini de dos mesos sense que conste la seua emissió, es prosseguiran les actuacions.  
De conformitat amb el caràcter vinculant de la planificació elèctrica per a les instal·lacions de transport, tal com es disposa en l'article 4.1 de la Llei 54/1997, de 27 de novembre i en l'article 8 del Reial Decret 1955/2000, d'1 de desembre, i atenent allò que es preceptua en l'article 120.3 d'este últim, la instal·lació de transport, doble circuit, per a la qual se sol·licita autorització de modificació està inclosa, amb les denominacions de tres línies:  
- línia entre ST Gandia (subestació d'origen) - ST Vall de Valldigna (subestació final), de 14 km i 220 kV, amb un circuit,  
- línia entre ST Vall de Valldigna (subestació d'origen) - ST Vilanova (subestació final), de 26 km i 220 kV, amb un circuit,  
- línia entre ST Vilanova (subestació d'origen) - ST Gandia (subestació final), de 40 km i 220 kV, amb un circuit.  
En la planificació elèctrica vigent, aprovada per mitjà de l'Acord de 30 de maig de 2008, del Consell de Ministres, i recollida en el document «Planificación de los sectores de electricidad y gas 2008-2016. Desarrollo de las redes de transporte. Mayo 2008», publicat en el lloc d'Internet del Ministeri d'Indústria, Energia i Turisme, , amb funció estructural, motivada tant pel mallat de la xarxa de transport com pel suport a la distribució, i és una actuació de tipus A, és a dir, aprovada sense cap tipus de condicionant.  
D'acord amb l'article 3.2a, concordat amb l'incís k del grup 9 de l'annex II del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes, qualsevol canvi en una línia elèctrica per a transport d'energia elèctrica amb un voltatge igual o superior a 220 kV i una longitud superior a 15 quilòmetres ja autoritzada només haurà de sotmetre's a l'avaluació prevista en eixa llei quan així ho decidisca l'òrgan ambiental en cada cas, perquè la modificació mencionada puga tindre efectes adversos significatius sobre el medi ambient, atenent la producció de les incidències que s'arrepleguen en l'incís k mencionat.  
  
D'acord amb l'article 15 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes, l'òrgan substantiu arreplegarà, en resoldre l'autorització o aprovació del projecte, quan siga necessari, una descripció de les mesures principals per a evitar, reduir o eliminar els efectes adversos en relació amb l'avaluació ambiental realitzada.  
  
D'acord amb l'article 3 del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o en els seus voltants, tots els projectes d'obra l'àmbit d'actuació dels quals siga coincident totalment o parcialment amb terrenys forestals, amb els limítrofs o amb una proximitat menor de 500 metres d'aquells hauran d'arreplegar dins dels seus plecs de condicions tècniques el «plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o en els seus voltants» aprovat en l'annex de la disposició esmentada.  
  
Com que este procediment és referent a l'autorització administrativa d'una línia de transport de 220 kV, d'acord amb l'article 73 de la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, és aplicable el capítol XX, «De les infraestructures del sector energètic» d'esta norma legal.   
De conformitat amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
Per a les sol·licituds d'autorització administrativa de modificació i aprovació del projecte d'execució és aplicable el capítol II del Decret 88/2005, de 29 d'abril, per estar classificada la instal·lació elèctrica objecte d'este procediment dins del grup primer.  
D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa ha de justificar-se la necessitat de la instal·lació i que esta no genera incidències negatives en el sistema.  
D'acord amb el que establix l'article 130.1 del Reial Decret 1955/2000, d'1 de desembre, els projectes d'execució d'instal·lacions elèctriques sotmesos a aprovació hauran d'elaborar-se d'acord amb els reglaments tècnics en la matèria, que en este cas es concreten en el Reial Decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09 i, en especial, en les seues instruccions tècniques complementàries ITC-LAT 06, «Línies subterrànies amb cables aïllats», i ITC-LAT 07, «Línies aèries amb conductors nus».  
D'acord amb el que disposa l'article 4 del Reial Decret 1627/1997, de 24 d'octubre, pel qual s'establixen disposicions mínimes de seguretat i de salut en les obres de construcció, el promotor estarà obligat que en la fase de redacció del projecte s'elabore un estudi de seguretat i salut en els projectes d'obres en què el pressupost d'execució per contracta inclòs en el projecte siga igual o superior a 450.759,08 euros.  
  
Per a la sol·licitud de declaració d'utilitat pública, en concret, de la part de la instal·lació a modificar, són aplicables el procediment i les disposicions que conté el capítol V del títol VII del Reial Decret 1955/2000, d'1 de desembre, tal com preveu la disposició addicional primera del Decret 88/2005, de 29 d'abril.  
En consideració de tot això, complits els requisits i els procediments legals i reglamentaris establits en la legislació vigent aplicables, resolc:   
  
  
Primer  
Atorgar a Red Eléctrica de España, SAU l'autorització administrativa prèvia per a la modificació de la repotenciació (de 132 kV a 220 kV), autoritzada per este mateix òrgan el 29 de desembre de 2010 [expedient ATLINE/2009/168/46], de la línia elèctrica d'alta tensió aèria-subterrània, doble circuit, conductor dúplex, ST Vilanova - ST Gandia, amb entrada/eixida en la ST Valldigna, en els trams d'entrada a les subestacions elèctriques ST Vilanova i ST Gandia, que afecta la modificació als termes municipals de Villanueva de Castellón i de Gandia.  
D'acord amb la documentació presentada, les característiques administratives i tècniques de la modificació autoritzada són:  
  
  
  
La modificació autoritzada es referix a dos parts diferenciades, una aèria amb dos trams i una altra subterrània, d'un sol tram, tal com es detalla a continuació:  
Es construirà a l'entrada de la ST Gandia una cambra passada, simple circuit, per a una futura unió en el seu interior d'un circuit de la línia ST Vilanova - ST Gandia, amb un nou circuit provinent de la ST Sancho Llop.   
La cambra que s'utilitzarà se situarà sobre una solera anivellada de formigó com a mínim de 150 mm de grossària i s'instal·larà a 0,5 de profunditat adaptada al pendent del terreny.  
Les dimensions exteriors de la cambra d'entroncament seran 2,4 m × 2,65 m × 11,90 m (ample x alt x llarg), amb una secció lliure interior de 2 m d'ample × 2,25 m d'alt × 11,50 m de llarg.  
D'acord amb el projecte, els números de sèrie i la identificació dels suports de la part aèria són:  
La modificació afecta els municipis següents, segons la distribució de longituds del traçat que s'expressa en la taula inferior:  
  
Terme municipal Província Longitud (m)  
Villanueva de Castellón València 510,52  
Gandia València 646,46  
  
  
  
El pressupost total de l'annex al projecte per a la modificació de la instal·lació objecte d'esta autorització és d'un milió quatre-cents vint-i-set mil quatre-cents quaranta-set euros amb trenta-dos cèntims d'euro (1.427.447,32 €).  
D'acord amb el que preveu l'últim paràgraf de l'article 36.3 de la Llei 54/1997, de 27 de novembre, del Sector Elèctric, esta autorització s'atorga tenint en compte el que disposa l'informe de data 17 de setembre de 2010, de la Direcció General de Política Energètica i Mines del llavors Ministeri d'Indústria, Turisme i Comerç, i sense perjuí del règim econòmic que corresponga a la present modificació per la falta d'emissió d'informe de l'òrgan directiu esmentat de l'Administració General de l'Estat i del que disposa l'incís b de l'article 2.1 del Reial Decret 325/2008, de 29 de febrer, pel qual s'establix la retribució de l'activitat de transport d'energia elèctrica per a instal·lacions posades en servici a partir de l'1 de gener de 2008.  
  
Amb independència de les característiques tècniques de la instal·lació la modificació de la qual s'autoritza ara, detallades en les taules anteriors, i de les modificacions que eventualment puguen ser certificades pel director facultatiu de l'obra en acabar-la, i recollides en l'autorització d'explotació del Servici Territorial d'Energia de València, es fa constar que:  
- A l'efecte de l'article 5.1 del Reial Decret 325/2008 esmentat, de 29 de febrer, sobre retribució per la modificació d'instal·lacions existents i ampliació de capacitats:  
a) Les capacitats de transport previstes en la «Planificación de los sectores de electricidad y gas 2008-2016. Desarrollo de las redes de transporte. Mayo 2008», aprovada pel Consell de Ministres, són de 533 MVA/circuit (a l'hivern) i 525 MVA/circuit (a l'estiu).  
b) La capacitat de transport de la línia autoritzada per la Resolució de 29 de desembre de 2010, d'este centre directiu, és de 437 MVA/circuit.  
c) En el document remés amb la sol·licitud de 28 de març de 2013 d'este centre directiu al Ministeri d'Indústria, Energia i Turisme, perquè la Direcció General de Política Energètica i Mines del Ministeri emetera l'informe a què es referix l'article 36 de la Llei 54/1997, es va reflectir com a potència màxima a transportar pel conjunt de la instal·lació 443 MVA/circuit.  
- A l'efecte retributiu que puga correspondre es fa constar que:  
  
a) Les longituds dels dos circuits de la línia ST Vilanova - ST Gandia, amb entrada/eixida en la ST Valldigna previstes en la «Planificación de los sectores de electricidad y gas 2008-2016. Desarrollo de las redes de transporte. Mayo 2008», aprovada pel Consell de Ministres, són, per als dos, 40 km.  
b) Les longituds dels dos trams aeris i el tram subterrani de la modificació autoritzada per este acte administratiu, recollides en les taules anteriors, no suposen reconeixement d'un increment respecte a les longituds consignades en l'autorització atorgada per la Resolució de 29 de desembre de 2010, d'este centre directiu, i caldrà obtindre les longituds reals o efectives tenint en compte la diferència entre les longituds dels dits trams en la resolució esmentada, i amb independència dels valors diferencials arreplegats, amb caràcter indicatiu, en els antecedents de fet d'esta resolució.  
D'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, el projecte de construcció de la instal·lació objecte d'esta autorització té les prevalences previstes en els seus article 74.2 i 75.2 sobre qualsevol instrument de planificació i ordenació territorial o planificació urbanística. Així mateix, de conformitat amb l'article 75.3 de la llei esmentada, en la redacció feta en l'article 72 de la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat, les obres relacionades amb la instal·lació objecte d'esta autorització no estarà sotmesa a llicència urbanística o a qualsevol altre acte de control preventiu municipal, tot això sense perjuí d'aquelles altres llicències o autoritzacions que hagen d'exigir-se de conformitat amb la legislació mediambiental o d'activitats qualificades.  
De conformitat amb el primer paràgraf de l'article 36.3 de la Llei 54/1997, de 27 de novembre, del Sector Elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, autoritzacions, llicències i permisos, tant públiques com privades, que siguen necessàries obtindre per part de Red Eléctrica de España, SAU, d'acord amb altres disposicions que hi resulten aplicables, i en especial les relatives a l'ordenació del territori i al medi ambient.  
  
D'acord amb el que disposa el punt segon de les dos resolucions complementàries, de 15 d'abril de 2011, de la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, i de 10 de novembre de 2011, de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, s'aplicaran les mesures protectores i correctores proposades i se seguirà el programa de vigilància ambiental segons es preveien en el projecte de repotenciació i es van arreplegar en el número 6 del punt segon de la Resolució de 29 de desembre de 2010, d'este centre directiu.  
El titular d'esta autorització tindrà els drets, deures i obligacions arreplegats en el títol VI de la Llei 54/1997, de 27 de novembre, del Sector Elèctric, i el seu desplegament reglamentari. En tot cas, Red Eléctrica de España, SAU haurà d'observar els preceptes, mesures i condicions que s'establisquen en la legislació aplicable en cada moment a l'activitat de transport d'energia elèctrica.  
L'incompliment de les condicions i els requisits establits en esta autorització o la variació substancial dels pressupòsits que han determinat el seu atorgament podran donar lloc a la seua revocació.  
  
Segon  
Aprovar l'annex de modificació del projecte d'execució aprovat per la Resolució de 29 de desembre de 2010, d'esta Direcció General d'Energia, per a la repotenciació de la línia elèctrica de transport a 220 kV de la línia elèctrica a 132 kV, doble circuit, dúplex, ST Vilanova - ST Gandia, amb línia entrada/eixida a la nova ST Valldigna, en l'expedient ATLINE/2009/168/46, i habilitar Red Eléctrica de España, SAU a la construcció de la instal·lació interessada, d'acord amb les condicions següents:  
1. La modificació de la instal·lació elèctrica haurà d'executar-se segons el projecte presentat i amb els condicionats tècnics establits per les administracions, organismes i empreses de servici públic o d'interés general afectats per esta instal·lació i que han sigut acceptats pel seu titular. En cas de que siga necesari introduir modificacions respecte de la documentació presentada i aprovada, el titular d'esta resolució haurà de sol·licitar-ne prèviament a esta direcció general l'aprovació corresponent.  
2. La instal·lació a executar complirà, en tot cas, el que establix el Reial Decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió, les seues instruccions tècniques complementàries ITC-LAT 01 a 09 i, en especial, les seues instruccions tècniques complementàries ITC-LAT 06, «Línies subterrànies amb cables aïllats», i ITC-LAT 07, «Línies aèries amb conductors nus».   
  
3. El termini d'execució de la instal·lació serà de dos mesos comptadors a partir de l'inici de les obres. No obstant això, abans de la finalització del termini Red Eléctrica de España, SAU podrà sol·licitar-ne una ampliació concreta per mitjà de sol·licitud motivada davant d'este òrgan directiu, a la qual adjuntarà a este efecte la documentació justificativa de la demora i del cronograma de treballs previstos per al nou termini sol·licitat.   
4. Als efectes previstos en l'article 18.2 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes, Red Eléctrica de España, SAU comunicarà al Servici Territorial d'Energia de València el començament de les obres, que al seu torn ho comunicarà a l'òrgan ambiental en nom d'esta direcció general com a òrgan substantiu.  
5. Així mateix, el titular d'esta resolució estarà obligat a comunicar per escrit amb la diligència adequada les incidències dignes de menció que es produïsquen durant l'execució, tant a esta direcció general com al Servici Territorial d'Energia de València.  
6. El titular d'esta resolució estarà obligat a complir els deures i les obligacions derivats de la legislació de prevenció de riscos laborals vigent durant la construcció.  
7. El titular d'esta resolució estarà obligat a observar els deures i les obligacions derivats de la legislació de prevenció d'incendis forestals en l'execució d'obres i treballs que es realitzen en terreny forestal o en els seus voltants.  
8. Sense perjuí del que es preveu en l'article 12.4 del Decret 88/2005, de 29 d'abril, personal tècnic en la matèria adscrit a esta direcció general o del Servici Territorial d'Energia de València podran realitzar les comprovacions i les proves que consideren necessàries durant les obres i quan finalitzen estes en relació amb l'adequació d'esta a la documentació tècnica presentada i al compliment de la legislació vigent i de les condicions d'esta resolució.  
9. Finalitzades les obres de construcció de la instal·lació, Red Eléctrica de España, SAU, en el termini màxim de deu dies hàbils, ho comunicarà al Servici Territorial d'Energia de València als efectes de l'article 18.2 del Reial Decret Legislatiu 1/2008, d'11 de gener, i de la sol·licitud de l'autorització d'explotació prevista en l'article 12 del Decret 88/2005, de 29 d'abril. A esta comunicació s'adjuntarà un certificat de direcció i final d'obra, subscrit per persona facultativa competent, que acreditarà que és conforme als reglaments tècnics en la matèria, d'acord amb el que s'establix en la normativa vigent per als projectes d'instal·lacions elèctriques i igualment respecte a la present autorització administrativa i aprovació de projecte d'execució. Quan el certificat de direcció i final d'obra mencionat no estiga visat pel col·legi professional corresponent, s'hi adjuntarà la declaració responsable oportuna d'acord amb el que s'indica en la Resolució de 22 d'octubre de 2010, de la Direcció General d'Energia, publicada en el Diari Oficial de la Comunitat Valenciana número 6389, de data 3 de novembre de 2010.  
  
10. Una vegada atorgada l'autorització d'explotació de la instal·lació interessada en este procediment, en el termini màxim de 10 dies el Servici Territorial d'Energia de València ho comunicarà a esta direcció general, així com a l'òrgan ambiental, als efectes de l'article 18.2 del Reial Decret Legislatiu 1/2008, d'11 de gener, en nom d'esta direcció general com a òrgan substantiu.  
11. Esta direcció general, amb el tràmit previ del procediment oportú, deixarà sense efecte la present aprovació en qualsevol moment en què observe l'incompliment o inobservança de les condicions que s'hi imposen.  
  
Tercer  
Declarar, en concret, la utilitat pública de la instal·lació elèctrica autoritzada en el punt primer d'esta resolució, amb l'afecció a les finques que es detallen en l'annex I d'esta resolució, amb l'abast i els efectes previstos en el títol X de la Llei 54/1997, de 27 de novembre, del Sector Elèctric, i de les seccions 2a i 3a del capítol V del títol VII del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
Esta declaració porta implícita, en tot cas, la necessitat d'ocupació dels béns o d'adquisició dels drets afectats i implicarà la ocupació urgent als efectes de l'article 52 de la Llei de 16 de desembre de 1954, sobre expropiació forçosa, i Red Eléctrica de España, SAU adquirirà la condició de beneficiari en l'expedient expropiatori.  
Igualment, porta implícita l'autorització per a l'establiment o el pas de la instal·lació elèctrica sobre terrenys de domini, ús o servici públic o patrimonials de l'Estat, o de les comunitats autònomes, o d'ús públic, propis o comunals de la província o municipi, obres i servicis seus i zones de servitud pública.  
D'acord amb l'incís a de l'article 155 del Reial Decret 1955/2000, d'1 de desembre, queda extingida la servitud de pas de la instal·lació autoritzada i declarada d'utilitat pública en concret per la Resolució de 29 de desembre de 2010 en les finques de les relacionades en l'annex de la dita resolució que, com a conseqüència de la modificació autoritzada en este acte administratiu, deixen d'estar afectades. Així mateix, el propietari primitiu o els seus drethavents d'estes finques, tal com preveu l'article cinquanta-quatre i concordants de la Llei d'Expropiació Forçosa i el seu reglament de desplegament, podran exercir el dret de reversió.  
  
Quart  
Ordenar:  
- La publicació d'esta resolució en el Diari Oficial de la Comunitat Valenciana i en el Butlletí Oficial de la Província de València.  
  
- La notificació d'esta resolució a Red Eléctrica de España, SAU, a totes les administracions o organismes públics i empreses de servicis públics o servicis d'interés general que han intervingut, o pogut intervindre, en el procediment d'autorització, les que han emés, o van haver d'emetre condicionat tècnic al projecte d'execució, i les que van informar, o van haver d'informar, durant la tramitació de la declaració, en concret, de la utilitat pública als titulars de béns i drets afectats, així com als altres interessats en l'expedient, d'acord amb el que preveu l'article 52 de la Llei, de 16 de desembre de 1954, d'Expropiació Forçosa.   
  
- Traslladar esta resolució a la Direcció General de Política Energètica i Mines del Ministeri d'Indústria, Energia i Turisme i a la Comissió Nacional d'Energia.  
Tot això de conformitat amb el que disposen els articles 10 i 11.3 del Decret 88/2005 de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i en l'article 148.2 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
Se significa que la publicació mencionada es realitzarà, a més, a l'efecte de notificació d'esta resolució als interessats que siguen desconeguts i a aquells de qui s'ignore el lloc o domicili de notificació o el mitjà que permeta tindre constància de la seua recepció per aquells o els seus representants, tot això d'acord amb el que determina l'apartat 5 de l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Annex I  
  
Relació concreta i individualitzada de béns i drets del projecte annex de modificació de la repotenciació a 220 kV de la línia elèctrica aèria a 132 kV, doble circuit, entre la ST Vilanova - ST Gandia, amb entrada i eixida en ST Valldigna.  
  
Tram aeri  
Localitat: Villanueva de Castellón (València)  
  
Finca projecte Cadastre   
Titular i domicili Servitud Ocupació  
temporal  
m² Naturalesa  
 Polígon Parcel·la Vol Suports i anell de connexió de terra   
 Longitud  
(m.l.) Projecció  
(m²) Núm. m²   
V-VC-1 8 126 Iberdrola Distribución Eléctrica, SAU. C/ Gardoqui, 8. 48391 Bilbao (Biscaia) 91,71 1477,11 AP.1 i  
1BIS 115,52 693,44 subestació  
V-VC-2 8 9019 Comunitat de Regants Reial Séquia Escalona. Pl. de l'Ajuntament, 7. 46275 Villanueva de Castellón (València) 1,55 57,65 Séquia  
V-VC-3 8 99 Regina Martorell Castells i José Perales Monzó. C/ Remigio Sanchís, 38. 46985 Villanueva de Castellón (València) 268 Cítrics regadiu  
V-VC-4 8 93 Carmen Martorell Sorus. C/ Almassereta, 23. 46285 Villanueva de Castellón (València). Juan Rafael Martorell Benavent. Ronda Montolivet, 40. 46727 Villanueva de Castellón (València). María Jesús Martorell Benavent. C/ Muntanya, 41. 46900 La Pobla Llarga (València). María Milagros Martorell Benavent. C/ del Mar, 60. 46415 Villanueva de Castellón (València) 39,49 1106 Cítrics regadiu  
V-VC-5 8 92 Regina Martorell Castells i José Perales Monzó. C/ Remigio Sanchís, 38. 46137 Villanueva de Castellón (València) 42,94 0458 734,10 Cítrics regadiu  
V-VC-6 8 66 Josefa Sanz Llobell. C/ Joanot Martorell, 16-1r-1a. 46761 Villanueva de Castellón (València) 49,98 8069 153,55 Cítrics regadiu  
V-VC-8 8 9022 Confederació Hidrogràfica del Xúquer. Av. Blasco Ibáñez, 48. 46156 València 2,42 73,25 Barranc del Castellet  
V-VC-9 8 79 Ángeles Ferrús Olcina, José Ramón i Ángeles Beltrán Ferrús. C/ Carles Carbonell, 52. 46774 Villanueva de Castellón (València) 59,59 1440 Cítrics regadiu  
V-VC-10 8 9009 Comunitat de Regants Reial Séquia Escalona. Pl. de l'Ajuntament, 7. 46275 Villanueva de Castellón (València) 2,84 49,6 Séquia  
V-VC-11 8 76 Soledad Franco Mayor. C/ Guillem de Castro, 46-5t-40. 46330 València 33,09 523,95 2 68,56 535,28 Cítrics regadiu  
V-VC-12 8 9012 Ajuntament de Villanueva de Castellón. Pl. de l'Ajuntament, 8. 46005 Villanueva de Castellón (València) 4,91 93,74 Camí de terra  
V-VC-13 8 57 Soledad Franco Mayor. C/ Guillem de Castro, 46-5t-40. 46349 València 33,89 660,91 Cítrics regadiu  
V-VC-14 8 9013 Ajuntament de Villanueva de Castellón. Pl. de l'Ajuntament, 8. 46727 Villanueva de Castellón (València) 2,22 51,46 Camí de terra  
V-VC-15 8 9007 Comunitat de Regants Reial Séquia Escalona. Pl. de l'Ajuntament, 7. 46585 Villanueva de Castellón (València) 7,17 147,61 Séquia  
V-VC- 16 8 159 Baldomero Perales Benavent i María José Martí Vea. C/ de la Sang, 8. 46397 Villanueva de Castellón (València) 40,37 817,56 Cítrics regadiu  
V-VC-17 8 9017 Comunitat de Regants Reial Séquia Escalona. Pl. de l'Ajuntament, 7. 46788 Villanueva de Castellón (València) 1,09 21,49 Séquia  
V-VC-18 8 117 José Vicente Candell Vallés, Leonor, Vicente i Cristóbal Candel Grimaltos. C/ Sant Josep, 51. 46275 Villanueva de Castellón (València) 37,1 575,51 Cítrics regadiu  
V-VC-19 8 16 Castelló de la Ribera, SL. Ronda Montolivet, 53. 46907 Villanueva de Castellón (València) 63,18 994,9 Cítrics regadiu  
  
  
  
Localitat: Gandia  
Finca projecte Cadastre   
Titular Servitud Ocupació  
temporal  
m² Naturalesa  
 Polígon Parcel·la Vol Suports i anell de connexió de terra   
 Longitud  
(m.l.) Projecció  
(m²) núm. m²   
V-GA-25 17 1 Matilda Fernández Acacio. C/ Serrano, 103. 28930 Madrid. María Isabel de la Barrera Fernández. C/ San Antón, 24. 02498 Villarrobledo (Albacete) 220,75 7751,94 166,33 Bosc alt  
V-GA-26 17 38 Ramón Aparisi Arlandete 15,2 542,95 64,88 Bosc alt  
V-GA-27 17 39 Ángel Marza López i germà, Esther Marza Miñana, María del Carmen Miñana i Silvia Marza López. C/ Magistral Català, 21. 46321 Gandia (València) 17,27 522,72 72,96 Bosc alt  
V-GA-28 17 58 Pascual Lucas Alemán 7,73 512,68 103,48 Bosc alt  
V-GA-29 17 40 Ramón Aparisi Arlandete - 118,08 Cítrics regadiu  
V-GA-30 17 9007 Ajuntament de Gandia. Pl. Major, 1. 46464 Gandia (València) 3,35 202,4 Camí  
V-GA-31 17 42 Ramón Berto Román 40,67 1366,65 Bosc alt  
V-GA-32 17 41 Ángel Marza López i germà, Esther Marza Miñana, María del Carmen Miñana i Silvia Marza López. C/ Magistral Català, 21. 46265 Gandia (València) 7,06 800,17 Bosc alt  
V-GA-33 17 71 Ramón Berto Román 37,28 1000,38 Bosc alt  
V-GA-34 17 62 Leonor García García 68,02 1778,67 Bosc alt  
V-GA-35 17 44 Leonor García García 21,72 400,45 Bosc alt  
V-GA-36 17 - Juan Manuel Martínez Mengual. C/ Ferrocarril d'Alcoi, 95. 46322 Gandia (València). Iberdrola Distribución Eléctrica, SAU. C/ Gardoqui, 8. 48389 Bilbao (Biscaia) 19,17 210,64 117N 215,12 689,54 Subestació Gandia   
Erm  
  
  
  
Tram subterrani  
  
Finca  
 projecte Cadastre   
Titular Servitud Ocupació  
temporal  
(m²) Naturalesa  
 Polígon Parcel·la Canalització Registres   
 Longitud  
(m.l.) Superfície  
(m²) Núm. Superfície  
(m²)   
V-GA-36 17 - Juan Manuel Martínez Mengual. C/ Ferrocarril d'Alcoi, 95. 46996 Gandia (València). Iberdrola Distribución Eléctrica, SAU. C/ Gardoqui, 8. 48199 Bilbao (Biscaia) 102,96 439,55 755,43 Subestació Gandia   
Erm  
V-GA-37 17 9003 Generalitat Valenciana. Consellerría d'Infraestructures, Territori i Medi Ambient. Servici Territorial de Carreteres. Av. Blasco Ibáñez, 50. 46874 València 69,83 216,47 CE01 72 283,82 Carretera Múrcia-València (antiga N- 332)  
  
  
  
Contra esta resolució, que no esgota la via administrativa, podrà interposar-se un recurs d'alçada davant de la Secretaria Autonòmica d'Indústria i Energia d'esta conselleria en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 11 de juliol de 2013.- El director general d'Energia: Antonio Cejalvo Lapeña.